РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/193-16

22. септембар 2016. године

Б е о г р а д

ЗАПИСНИК

ПЕТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ,

ОДРЖАНЕ 22. СЕПТЕМБРА 2016. ГОДИНЕ

Седница је почела у 10,10 часова.

Седницом је председавала Маја Гојковић, председник Одбора.

Седници су присуствовали: Станија Компировић, мр Јадранка Јовановић, Мирко Крлић, Александар Југовић, Снежана Пауновић, др Ана Стевановић, Александра Чабраја, Никола Савић, Наташа Михаиловић Вацић, Хаџи Милорад Стошић, Ђорђе Вукадиновић и Наташа Мићић, чланови Одбора.

Седници су присуствовали: Весна Марковић, Бојан Торбица, Милетић Михајловић и Маја Виденовић, заменици чланова Одбора.

Седници су присуствовали: Синиша Исаков, Ђорђе Возаревић, Биљана Ратковић Његован и Горан Пековић, кандидати за чланове Савета Регулаторног тела за електронске медије.

На предлог председавајућег, чланови Одбора су већином гласова усвојили следећи:

Д н е в н и р е д:

1. **Разговор са предложеним кандидатима за члана Савета Регулаторног тела за електронске медије које предлаже овлашћени предлагач, надлежни одбор Скупштине Аутономне покрајине Војводине;**
2. **Разговор са предложеним кандидатима за члана Савета Регулаторног тела за електронске медије које предлаже овлашћени предлагач, удружења издавача електронских медија и удружења новинара у Републици Србији.**

Пре преласка на разматрање утврђеног Дневног реда усвојен је без примедаба, Записник Четврте седнице Одбора, одржане 9. септембра 2016. године.

**ПРВА ТАЧКА -** Разговор са предложеним кандидатима за члана Савета Регулаторног тела за електронске медије које предлаже овлашћени предлагач, надлежни одбор Скупштине Аутономне покрајине Војводине;

**Маја Гојковић** је у уводном излагању обавестила чланове Одбора да је Листа кандидата за чланове Савета Регулатора, у складу са чланом 10. став 5. Закона о електронским медијима објављена на веб-сајту Народне скупштине.

Напоменула је да се на Листи кандидата коју је предложио овлашћени предлагач, надлежни одбор Скупштине Аутономне покрајине Војводине, налазе кандидати Синиша Исаков и Ђорђе Возаревић, као и да је неопходно да Одбор у складу са чланом 11. став 8. Закона, обави јавни разговор са предложеним кандидатима.

Подсетила је све присутне посланике да су биографије кандидата послате члановима Одбора електронским путем и замолила је кандидате да се представе. Упознала је чланове Одбора са чињеницом да је у уторак, 20. септембра 2016. године одржала састанак са министром културе и информисања, господином Владаном Вукосављевића, који је као један од приоритета Министарства културе и информисања издвојио доношење Стратегије развоја културе Републике Србије до краја ове године.

У дискусији су учествовали: Маја Гојковић, Мирко Крлић, Снежана Пауновић, др Ана Стевановић, Александра Чабраја, Никола Савић, Маја Виденовић, Ђорђе Вукадиновић и Наташа Мићић, који су кандидатима за члана Савета Регулаторног тела за електронске медије постављали питања у вези са њиховим професионалним искуством, радом у струци, као и будућим радом у Савету Регулатора.

**Синиша Исаков** је упознао чланове Одбора са својим формалним образовањем. Истакао је да се од 1980. године бави облашћу медија, у оквиру које се специјализовао за област „технологија телевизије“. Из своје професионалне каријиере издвојио је рад у Јавној медијској установи „Радио телевизија Војводине“, где је од 2011. до 2013. године, обављао функцију генералног директора и од 2013. до 2015. године обављао функцију саветника генералног директора РТВ-а, господина Срђана Михајловића, док је тренутно ангажован на функцији руководиоца службе за међународну сарадњу РТВ-а. Посебно битним за будући рад у Савету Регулатора нагласио је и чињеницу да од 2003. године предаје као професор на Академији Уметности Универзитета у Новом Саду, на предметима: „Технологија аудиовизуелних медија“, „Примењена електротехника“ и „Примена савремених технологија у аудиовизуелним медијима“.

Коментаришући наводе појединих чланова Одбора да је предузеће „Антена плус", као заједнички пројекат Јавног предузећа Емисиона техника и везе и предузеће Телеком Србија, на незаконит начин успоставило нови дигитални телевизијски терестрички сервис, истакао је да сматра да улазак предузећa „Антена плус" на медијско тржиште мора да буде контролисан од стране Савета Регулатора. Такође, нагласио је да Савет Регулатора, у складу са чланом 22. Закона о електронским медијима, има јасно прописан делокруг рада који га обавезује да заузме мишљење да ли је овако успостављен терестички сервис у складу са Законом. Истакао је да сматра да је медијско тржиште у Србије недовољно развијено, као и да пружаоци медијске услуге имају неквалитетан програмски садржај и да је стога, пре уласка на тржиште новог пружаоца медијских услуга, неопходно одржати широку јавну расправу.

Констатовао је да је двогодишња примена Закона о електронским медијима, показала да постоје одређене мањкавости Закона и с тим у вези је замолио народне посланике да размисле о изменама и допунама овог закона. Нагласио је да би се постигао квалитетнији програмски садржај, уколико би Савет Регулатора инсистирао да се сви пружаоци медијских услуга придржавају програмске шеме коју су предложили приликом аплицирања за дозволу. Изнео је мишљење да су медији у Србији финансијски слаби, као и да Регулатор има обавезу да стимулише израду одређених медијских садржај и на тај начин јача независност медија у Србији. С тим у вези нагласио је да ће, уколико буде израбран за члана Савета Регулатора, предложити формирање посебног медијског фонда чија ће се средства користити за јачање независности медија и израду разноврснијег програмског садржаја.

Напоменуо је да је неопходно да Министарство културе и информисања у што краћем временском року донесе нову Стратегију развоја система јавног информисања, с обзиром на чињеницу да донета Стратегија важи до 2016. године и да се једино усвајањем нове Стратегије могу дефинисати приоритети у области информисања и створити адекватан оквир за заштиту домаће медијске сцене.

**Ђорђе Возаревић** је истакао да је дипломирао социологију на Филозофском факултету Универзитета у Новом Саду, на катедри за социологију и филозофију, након чега је на Привредној Академија Нови Сад стекао звање магистар наука из обласи медија.

Нагласио је да је од 2000. године запослен на Новосадској телевизији, на којој је обављао више послова, од уредника продукције до посла главног и одговорног уредника.

Напоменуо је да је мишљења да су медији у Србији слободни, као и сматра да уколико је рад појединих медија отежан услед политичких притисака, Савет Регулатора треба да интервенише у складу са својим законским овлашћењима.

Коментаришући наводе појединих чланова Одбора да је предузеће „Антена плус", као заједнички пројекат Јавног предузећа Емисиона техника и везе и предузеће Телеком Србија, на незаконит начин успоставило нови дигитални телевизијски терестрички сервис, истакао је да је о целом проблему упознат путем медија, као и да сматра да је Савет Регулатора издао све потребне дозволе за пружање медијске услуге овом предузећу.

Напоменуо је да ће, уколико буде изабран за члана Савета Регулатора, велику пажњу посветити доношењу новог Статута Регулатора, с обзиром на чињеницу да је чланом 115. Закона о електронским медијима, предвиђена посебна обавеза Регулатора да усклади Статут и остала акта у року од 90 дана од дана ступања на снагу Закона.

Указао је на чињеницу да је обавеза Савета Регулатора да утиче на програмски садржај телевизија са националном фреквенцијом и подстиче што већи удео научно-образовних, културно-уметничких, дечјих или сопственихи информативних и документарних програмских садржаја, у укупном програму, али да се мора имати у виду чињеница да је највећи број телевизија у Републици Србији, комерцијални пружалац медијске услуге и да се као такав води пре свега захтевима корисника.

Председавајућа је закључила расправу у вези са овом тачком Дневног реда.

Председавајућа је ставила на гласање предлог да се за известиоца Одбора на седници Народне скупштине одреди Снежана Пауновић, члан Одбора.

Одбор је већином гласова, одредио Снежану Пауновић, за известиоца Одбора на седници Народне скупштине.

**ДРУГА ТАЧКА -** Разговор са предложеним кандидатима за члана Савета Регулаторног тела за електронске медије које предлаже овлашћени предлагач, удружења издавача електронских медија и удружења новинара у Републици Србији

**Маја Гојковић** изнела је уводне напомене и замолила је кандидате за члана Савета Регулатора, Биљану Ратковић Његован и Горан Пековића, да се представе члановима Одбора.

У дискусији су учествовали: Маја Гојковић, Маја Виденовић, Никола Савић, Александра Чабраја, Ђорђе Вукадиновић, Мирко Крлић и др Ана Стевановић, који су кандидатима за члана Савета Регулаторног тела за електронске медије постављали питања у вези са њиховим професионалним искуством, радом у струци, као и будућим радом у Савету Регулатора.

**Ђорђе Вукадиновић** је изразио неслагање са чињеницом да кандидати за чланове Савета Регулатора долазе из Новог Сада и Београда, напоменувши да сматра да су овлашћени предлагачи требали да воде више рачуна о равномерној територијалној заступљености чланова Савета Регулатора. Као једну од замерки на биографије кандидата, издвојио је чињеницу то што кандидати и поред изваредног формалног образовање по струци нису новинари.

**Маја Гојковић** је подсетила чланове Одбора да је један од овлашћених предлагача надлежни одбор Скупштине Аутономне Покрајине Војводине и констатовала је да је сасвим разумљиво што је тај Одбор предложио кандидате који долазе са територије Војводине. Нагласила је да у складу са чл. 10. и 11. Закона о електронским медијима, којим се уређује поступак предлагања кандидата за члана Савета Регулатора, удружења имају потпуно слободу и независност да предложе кандидате за које сматрају да ће најбоље обављати функцију члана Савета Регулатора, те да стога није на Одбору да доводи у питање њихов избор.

**Биљана Ратковић Његован** упознала је чланове Одбора да је од 2007. године запослена као професор на Факултету техничких наука у Новом Саду, на Департману за индустријско инжењерство и менаџмент, на модулу Индустријски маркетинг и инжењерство медија, као и на Високој пословној школи струковних студија у Новом Саду. Нагласила је да је 1980. године завршила Факултет политичких наука Универзитета у Београду, смер Новинарство, а да је 2003. године на Универзитету у Новом Саду одбранила докторску дисертацију на тему: „Социолошки и правни аспекти политичке јавности и интегрисаног друштва“. Напоменула је да на Факултету техничких наука у Новом Саду и Високој пословној школи струковних студија предаје предмете у вези са облашћу медија: „Новинарство, Медији и јавно мњење“, „Истраживање масовних комуникација“, „Пословна етика“, „Организациона социјализација“, „Пословање медија“ и „Менаџмент медијских система“. Посебно битним за свој будући рад у Савету Регулатора, издвојила је рад у Центру за истраживање јавног мњења, програма и аудиторијума, Радио-телевизије Србије - РТВ Нови Сад, на пословима водећег истраживача, а у периоду од 1991. до 2005. године и руководиоца Центра, где је имала прилику да се детаљније упозна са медијским аудиторијумом и њиховим захтевима. Изразила је неслагање са наводима појединих чланова Одбора да је програмски садржај у Србији неквалитетан, наводећи као пример чињеницу да је Република Србија прва земља у региону која је увела медијски плурализам. Рекла је да без обзира што су присутни одређени недостаци у области електронских медија, пружаоци медијских услуга на територији Републике Србије нуде далеко више квалитетног програмског садржаја од других земаља у окружењу. Упознала је чланове Одбора да се она залаже за доследну примену Закона, као и да сматра да Савет Регулатора мора да спроводи доследну контролу рада пружаоаца медијских услуга, јер се једино доследно контролом може обезбедити неопходан удео научно-образовних, културно-уметничких, дечјих или сопствених информативних и документарних програмских садржаја, у укупном програму емитера. Истакла је да пружаоци медијских услуга у Србији не поштују временско ограничење, које телевизијско оглашавање и телевизијска продаја могу заузети у укупном програмском уделу и закључила да се оваквој пракси може стати на пут једино уколико Регулатор доследно примењује Закон. Своје излагање је завршила предлозима на који се начин може унапредити рад и квалитет програмских садржаја јавних медијских сервиса.

**Горан Пековић** је упознао чланове Одбора да је запослен као редовни професор Факултета драмских уметности у Београду, на Катедри за Филмску и телевизијску продукцију. Рекао је да је обављао функцију директора Центра за професионални развој Универзитета уметности, у оквиру којег је покренуо бројне активности и капиталне пројекте у области професионалног развоја и едукације. Као посебно значајним у својој професионалној каријери издвојио је гостовање на Руској драмској академији (ГИТИС) из Москве, као и богато научно-истраживачко искуство које поседује из области медија. Упознао је чланове Одбора да је за члана Савета Републичке радиодифузне агенције изабран Одлуком Народне скупштине 16. децембра 2009. године, на период од шест година и с тим у вези констатовао је да може одговарати само на питања у вези са радом Савета Регулатора у периоду у којем је обављао мандат. Истакао је да је његовим личним залагањем Савет Регулатора почео да издаје периодичне извештаје о испуњавању законских и програмских обавеза Радио-телевизије Србије, Радио-телевизије Војводине и других комерцијалних емитера. Нагласио је да сматра да је изузетно посвећено обављао функцију члана Савета Регулатора, што се најбоље огледа у доношењу бројних правилника, упутстава и препорука, у чијој изради је и сам учествовао. Рекао је да је поред редовног рада у Савету Регулатора на пословима регулације, учестовао и у писању Закона о оглашавању, Стратегије развоја медија у Србији, руководио пројектом ДИГИ ТВ у вези са регионалном сарадњом Регулатора у процесу преласка са аналогног на дитигални телевизијски сигнал, био члан радне групе Европске платформе регулатора за оглашавање и промоције производа, као и да је представљао Србију у унапређеном сталном дијалогу са Европском унијом у пред приступним разговорима, у делу везаном за медијску регулативу. Констатовао је да није упознат са разлозима због којих Извештај о надзору емитера током предизборне кампање за републичке и локалне изборе касни, али је истакао да Законом о електронским медијима није прописана обавеза Регулатора да овај извештај и објави. Упознао је чланове Одбора да је у складу са чланом 22. Закона, Регулатор у обавези да подстиче унапређење независности и аутономије пружалаца медијских услуга, али је закључио да је то изузетно тежак задатак с обзиром на чињеницу да је Регулатор у обавези да регулише и уређивачку одговорност пружаоца медијских услуга. Истакао је да је у време док је обављао функцију члана Савета Регулатора одржао више округлих столова са пружаоцима медијских услуга који емитују „ријалити програме“ и у договору са њима покушао да нађе заједничко решење. Као резултат његовог залагања, Савет Регулатор је на основу члана 25. Закона, на седници одржаној 19. новембра 2015. године, донео Препоруку о времену емитовања ријалитија "присилног окружења", којом је предвиђена препорука емитерима да се „ријалити програм“ емитију искључиво лицима старијим од 18 година, након 23,00 часова. Одбацио је наводе о постојању цензуре у електронским медијима, контстатујући да се Савет Регулатора одлучно борио против оваквих појава и с тим у вези навео је да сматра да постоји потпуна уређивачка слобода у електронским медијима. Коментаришући наводе појединих чланова Одбора да је предузеће „Антена плус", као заједнички пројекат Јавног предузећа Емисиона техника и везе и предузећа Телеком Србија, на незаконит начин успоставило нови дигитални телевизијски терестрички сервис, истакао је да да сматра да емитовање сигнала од стране овог предузећа не угрожава интересе националних емитера, већ искључиво кабловских оператера, с обзиром на чињеницу да ће након промотивног периода ова услуга бити наплаћивана. Рекао је да сматра да предузеће „Антена плус", није пружалац медијских услуга, чија је контрола у складу са Законом о електронским медијима, у делокругу рада Регулатора, већ је оператор мултиплекса и као такав је у надлежности Регулаторне агенције за електронске комуникације и поштанске услуге. Нагласио је да Закон обавезује Регулатор да подстиче очување и заштиту српске културе и језика, културе и језика националних мањина, доступност медијских услуга oсобама са инвалидитетом, развој стваралаштва у области радија, телевизије и других аудио-визуелних медијских, као и развој професионализма и високог степена образовања у Републици Србији. Напоменуо је да програмском садржају у Републици Србији недостаје адекватан удео културно-уметничког садржаја и закључио да се ово може исправити усвајањем измена и допуна Закона о електронским медијима, чији Нацрт би се донео у сарадњи са Службом Регулатора. Обавестио је чланове Одбора да Закон о оглашавању ближе уређује услове и начин приказивања и упућивања на робу, или услугу у електронским медијима. Надзор над применом овог Закона у погледу оглашавања у електронским медијима врши Регулатор, који је у складу са својим овлашћењима надлежном суду поднео више прекршајних пријава против пружаоца медијских услуга који се нису придржавали одредаба Закона о оглашавању. Своје излагање је завршио констатацијом да је Савет Регулатора поступао у складу са Законом о електронским медијима, као и да је изрицао мере кад год је установио да је пружалац медијских услуга поступао супротно Закону.

Председавајућа је закључила расправу у вези са овом тачком Дневног реда.

Председавајућа је ставила на гласање предлог да се за известиоца Одбора на седници Народне скупштине одреди Снежана Пауновић, члан Одбора.

Одбор је већином гласова, одредио Снежану Пауновић, за известиоца Одбора на седници Народне скупштине.

Седница је завршена у 12,30 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Маја Гојковић